เตือนระวังมิจฉาชีพส่ง SMS ตุ๋นเงิน
ธนาคารไทยพาณิชย์ เปิดเผยว่า ขณะนี้ได้มีกลุ่มมิจฉาชีพทำการโจรกรรมทางการเงินในรูปแบบการส่งข้อความ SMS โดยใช้หมายเลข 02-777-7777 ซึ่งเป็นหมายเลขคอลเซ็นเตอร์ของธนาคารเป็นผู้ส่ง โดยมีลิงก์ให้ดาวน์โหลดหรือติดตั้งโปรแกรมทางการเงิน
25 ก.พ. 2556

ธนาคารไทยพาณิชย์ เปิดเผยว่า ขณะนี้ได้มีกลุ่มมิจฉาชีพทำการโจรกรรมทางการเงินในรูปแบบการส่งข้อความ SMS โดยใช้หมายเลข 02-777-7777 ซึ่งเป็นหมายเลขคอลเซ็นเตอร์ของธนาคารเป็นผู้ส่ง โดยมีลิงก์ให้ดาวน์โหลดหรือติดตั้งโปรแกรมทางการเงิน 
ธนาคารยืนยันว่า หมายเลขดังกล่าวได้ถูกปลอมแปลงขึ้นเพื่อหวังหลอกลวงประชาชนโดยตรง พร้อมยืนยันว่าธนาคารไม่มีนโยบายในการส่งข้อความที่มีลิงก์เพื่อให้ดาวน์โหลดหรือติดตั้งโปรแกรมใดๆ ผ่านโทรศัพท์มือถือทั้งสิ้น ดังนั้นเพื่อความปลอดภัยในการทำธุรกรรม ควรใช้งานโมบาย แบงกิง แอพพลิเคชัน (Mobile Banking Application) เฉพาะที่ดาวน์โหลดโดยตรงจาก Google Play หรือ Apple App Store เท่านั้น และขอฝากเตือนลูกค้า ประชาชนให้ระมัดระวังในการทำธุรกรรมทางการเงินด้วย 
ซีไอเอ็มบีคิดค่าธรรมเนียม 5 บาท
ธนาคารซีไอเอ็มบี ไทย เชิญชวนประชาชนผู้เสียภาษีมาชำระภาษีเงินได้บุคคลธรรมดาให้แก่กรมสรรพากร ผ่าน 3 ช่องทางของธนาคาร ได้แก่ เคาน์เตอร์ธนาคารซีไอเอ็มบี ไทย ทุกสาขา CIMB Clicks อินเทอร์เน็ตแบงก์กิง และตู้เอทีเอ็มทั่วประเทศ ด้วยค่าธรรมเนียมเพียง 5 บาทต่อรายการ สำหรับขั้นตอนการทำรายการชำระภาษี กรณีทำผ่าน CIMB Clicks เพียงเข้าสู่หน้าหลัก เลือกเมนูชำระค่าสินค้าและบริการ เลือก “ชื่อบริษัทผู้ชำระเงิน” ระบุหัวข้อ “Government Agency” และ “Revenue Department” หลังจากนั้นกดขอรหัส OTP เพื่อทำการยืนยันในการชำระค่าสินค้าและบริการ 
กรณีชำระภาษีผ่านตู้เอทีเอ็ม สามารถทำได้เพียงเตรียม “หมายเลขประจำตัวผู้เสียภาษี” ไปทำรายการที่ตู้ พร้อมกับเก็บสลิปไว้เป็นหลักฐาน 
สำหรับโปรโมชันชำระภาษีค่าธรรมเนียม 5 บาทต่อรายการนี้ เป็นส่วนหนึ่งของโปรโมชันพิเศษสำหรับลูกค้าที่ใช้บริการชำระค่าสินค้าและบริการผ่านช่องทางต่างๆ ของธนาคาร (Bill Payment) ได้แก่ เคาน์เตอร์สาขาธนาคารทั่วประเทศ ตู้เอทีเอ็ม อินเทอร์เน็ต แบงก์กิง โทรศัพท์ (Phone Banking หมายเลข 02-626-7777) โดยลดค่าธรรมเนียมเหลือเพียง 5 บาทต่อรายการ จากเดิมที่คิดรายการละ 10-20 บาท ตลอดปี 2556